Odense: Snesevis af medlemmer af Glenten, som leverer tv og internet i Odense, oplever lige nu massivt hærværk ved, at kablerne om natten klippes over.

Det er især ét bestemt boligområde syd for Eventyrhaven, at mange er vågnet op til ikke at have hverken tv eller internet, og det sker efter at Glentens hovedkvarter i marts modtog et trusselsbrev.

- Det er brandærgerligt, for der er vores medlemmer, det går ud over, siger Søren Skaarup, formand for Glenten, også kendt som Glentevejs Antennelaug.

Foreningen modtog ifølge direktør Lars Knudsen den 29. marts med almindelig post trusselsbrevet, hvori der stod, at hvis det analoge antennesignal ikke blev bevaret frem til 2024 ville der blive klippet 800 forbindelser til folks private hjem.

Det er de stikledninger, som går fra et skab ved vejen op ad husmure og ind i folks private boliger.

Natten til den 22. marts blev der klippet 48 stikledninger i Fredensgade, Allégade, Skt. Knuds Gade og Alexandragade.

Natten til tirsdag blev 17 stikledninger klippet i Fredensgade, Absalonsgade, Kronprinsensgade, Gormsgade og Skt. Knuds Gade.

Både trusselsbrevet og hærværket på de mange stikledninger er meldt til politiet.

- Vi er nok den sidste antenneforening i Danmark, som har sagt farvel til det analoge signal for at gøre plads til både digitale tv-kanaler og ønsket fra brugerne om at streame film og tv. Derfor er det som at kæmpe mod fremskridtet, og det analoge signal kommer ikke tilbage, siger Søren Skaarup.

Det er ældre fjernsyn, som ikke længere kan modtage tv-signaler, fordi det analoge signal er stoppet. Til gengæld kan man for 500-1000 kroner købe en digitalboks, som kan modtage digitale signaler til det gamle fjernsyn.